b'\n_START_ARTICLE_\nDu\xc5\xa1an Stucin\n_START_SECTION_\n\xc5\xbdivljenjepis\n_START_PARAGRAPH_\nRodil se je na Dunaju o\xc4\x8detu Martinu Stucinu, obrtniku, in materi Olgi, rojeni Gans. Ko je bil \xc5\xa1e otrok, so se preselili v Maribor, kjer je obiskoval osnovno \xc5\xa1olo in nato maturiral na klasi\xc4\x8dni gimnaziji leta 1934 . Med \xc5\xa1tudijem je deloval v levi\xc4\x8darskih \xc5\xa1tudentskih klubih Mladi Triglav in Njiva. 4. maja 1939 je z odliko diplomiral na kemijskem oddelku Tehni\xc5\xa1ke fakultete Univerze v Ljubljani. Najprej se je zaposlil v industriji, marca 1941 pa na interni kliniki Medicinske fakultete v Ljubljani kot asistent. Do septembra 1942, ko so ga aretirali, je na tej novoustanovljeni kliniki uredil in vodil biokemijski laboratorij._NEWLINE_Med okupacijo je sodeloval z OF predvsem kot kemik pri pripravi razstreliv za sabota\xc5\xbene akcije. Zaradi sodelovanja s slovenskim odporni\xc5\xa1kim gibanjem je bil obsojen na 7 let zapora. Kazen je prestajal najprej v Parmi v Italiji. V zaporu je povezal jetnike in organiziral gladovno stavko. Po kapitulaciji Italije so ga Nemci internirali v delovno tabori\xc5\xa1\xc4\x8de v Essnu, kjer je \xc5\xa1est mesecev delal kot metalograf v raziskovalnem in\xc5\xa1titutu F. Krupp na oddelku za nerjave\xc4\x8da jekla. Konec avgusta 1944 je u\xc5\xa1el iz internacije in se pridru\xc5\xbeil Zasavsko-Kamni\xc5\xa1kemu odredu. Od septembra 1944 do konca vojne je sodeloval v NOB in zadnjih nekaj mesecev bil strokovni vodja improviziranega kemijsko-farmacevtskega laboratorija v \xc4\x8crnomlju._NEWLINE_Po demobilizaciji maja 1945 je delal na Upravi za proizvodnjo, nabavo in razdeljevanje sanitetnega blaga. 1. avgusta 1945 je bil imenovan za docenta za eksperimentalno kemijo in predstojnika In\xc5\xa1tituta za kemijo Medicinske fakultete Univerze v Ljubljani. Razen tega, da je pou\xc4\x8deval na Medicinski fakulteti Univerze v Ljubljani, je honorarno predaval do leta 1952 na Prirodoslovno-matemati\xc4\x8dni fakulteti Univerze v Ljubljani \xc5\xa1tudentom biologije Splo\xc5\xa1no in anorgansko kemijo, v letih 1949 do 1952 pa na isti fakulteti tudi kemikom predmet Izbrana poglavja iz biokemije in encimatike. Leta 1953 je \xc5\xa1tudiral v Angliji pri dr. R. Consdenu in dr. L.E. Glynnu._NEWLINE_Leta 1960 je bil izvoljen za izrednega profesorja. Na magistrskem \xc5\xa1tudiju na Fakulteti za naravoslovje in tehnologijo je predaval o kemiji proteinov. Za rednega profesorja je bi izvoljen leta 1969. Leto kasneje je Medicinska fakulteta Univerze v Ljubljani ustanovila In\xc5\xa1titut za biokemijo iz hkrati ukinjenih in\xc5\xa1titutov za kemijo in za fiziolo\xc5\xa1ko kemijo. Postal je njegov predstojnik, kmalu zatem pa je zbolel._NEWLINE_Je nosilec Spomenice 1941 ter Medalje za hrabrost in prejemnik ve\xc4\x8d drugih odlikovanj: Red zaslug za narod III. stopnje, Red dela, Red zaslug za narod s srebrno zvezdo.\n_START_SECTION_\nDelo\n_START_PARAGRAPH_\n\xc5\xbde med \xc5\xa1tudijem je aktivno delal v strokovnem dru\xc5\xa1tvu kemikov. Udele\xc5\xbeil se je prvega sestanka kemikov FLRJ v Zagrebu leta 1951, nato pa od leta 1953 ve\xc4\x8d kemijskih konferenc v tujini. Ob pou\xc4\x8devanju na Univerzi v Ljubljani je predaval tudi na raznih te\xc4\x8dajih in seminarjih. Aktiven je bil tudi v odboru Slovenskega kemijskega dru\xc5\xa1tva od njegove ustanovitve leta 1951, v uredni\xc5\xa1kem odboru Vestnika Slovenskega kemijskega dru\xc5\xa1tva, bil pa je tudi \xc4\x8dlan plenuma Unije kemijskih dru\xc5\xa1tev FLRJ. Postal je predsednik Biokemijske sekcije Slovenskega kemijskega dru\xc5\xa1tva ob njegovi ustanovitvi._NEWLINE_Eno mandatno obdobje je bil \xc4\x8dlan Sveta za znanost, tri mandatna obdobja pa predsednik Komisije za materialna vpra\xc5\xa1anja pri upravi Univerze v Ljubljani. Ob tem je bil \xc4\x8dlan sveta in\xc5\xa1tituta za farmacevtske raziskave Farmis vse do njegove reorganizacije, \xc4\x8dlan sveta in uprave univerzitetnega In\xc5\xa1tituta za kemijo (predhodnika Fakultete za naravoslovje in tehnologijo), \xc4\x8dlan sveta Biolo\xc5\xa1kega in\xc5\xa1tituta, sveta Medicinske fakultete Univerze v Ljubljani, dva mandata pa je tudi vodil podkomisijo za biolo\xc5\xa1ke vede Komisije za znanstvenoraziskovalno delo Univerze v Ljubljani._NEWLINE_Njegovo raziskovalno delo je obsegalo predvsem podro\xc4\x8dji biolo\xc5\xa1ko aktivnih snovi rastlinskega izvora in modificiranih \xc5\xa1krobov.'